عايز تبقي شرير عايز نظرتك ترعب اللي حواليك ..انا ممكن اعلمك الشر "علي اساس اني محمود المليجي" ..انا ممكن اطلع منك الشخص الشرير اللي جواك بخطوات بسيطة :
1- لو بتاع الدليفري قالك معلش نسيت اجيب باقي الفلوس بصله بنظرة حادة وقوله زي فيلم بدل فاقد "انا ممكن اعمل ديليت لعيلتك كلها من الدنيا "
2- لو بتاع السوبر ماركت قالك مافيش الشاي اللي انت طالبه وقالك هيجيلي بعد كام يوم قوله برضه من نفس الفيلم " بص يا حاج انا اللي احطه في دماغي الدنيا متسعناش احنا الاتنين "
3- لو حد جه يخرج من بيتك وقالك انا ماشي بصله بشر وقوله زي خالد صالح "هتروح علي فين؟ الأرض دي كلها ملكي "
4- ممكن تقول لابنك وهو خارج يوم الخميس برضه من خالد صالح " اخرج براحتك ..بس لو خرجت برة الإطار اللي راسمهولك..أسحقققك "
5- اما لو عيل من ولاد الجيران خبط عليك وطلع يجري وانت فتحت بسرعة ولقيته قوله زي فيلم اولاد العم " مش هارحمك..هخليك تتمني تشوف الموت بعنيك "
6- طلع محفظتك بحركة بطيئة جوة محل ولو الراجل قالك "انجز" قوله "انا قبل ما اربط جزمتي بحط احتمالات" زي الريس عمر حرب
7- وزي خالد الصاوي قول لواحد في الشارع بيشحت منك "يا بابا انا التعامل معايا زي المتفجرات الغلطة الأولي هي الأخيرة"
8- حاول تتدرب علي ضحكة سعيد عبد الغني في فيلم احنا بتوع الاتوبيس او كمال الشناوي في الكرنك اللي هي ضحكة شريرة مريضة واعملها كتير قدام المرايا
9- لو واحدة طلبت منك في محل تفتحلها الحاجة الساقعة حاول تبقي شرير وافتحها ببقك..بس لو اتعورت قدامها انا مش مسئول هيبقي منظرك زبالة الصراحة وسيس
10- حاول لو بتدخن تشتري سيجار كبير وتقول للناس السيجار ده ملفوف علي اوراك العذاري زي فيلم عادل امام
11- اكتب علي بروفايلك ع الفيس بوك ان افلامك المفضلة "المغتصبون " و "لحم رخيص" و "سوق المتعة"
12- حاول تشوف فيلم شئ من الخوف كتير واتعلم حركات عتريس وانزل الشارع بحصان وبندقية وقول بصوت عالي من النهاردة صوت عتريس بس اللي هيتسمع .بس ماليش دعوة لو شدوك علي مستشفي المجانين
13- خد ستة من اصحابك واعمل زي فيلم عادل امام العظماء السبعة وامشوا ببطئ في الشارع وكل واحد شايل سلاح شكل منهم اللي شايل النبلة
14- سيب حواجبك في كثافة حواجب تامر حسني وشعر صدرك كله برة زي حسين فهمي زمان والبس بنطلون من بتوع سمير صبري القديمة والسيجار في بقك
15- اعمل شعار لنفسك زي مستر اكس مثلا واكتب مستر اكس عمره ما ينتهي ابداااا
16- خلي نغمة موبايلك "عاد ليفترس عاد ليشتعل عاد لينتقم "
17- حاول تقعد مع اطفال كتير من بتوع اليومين دول عشان تعرف كيف تكون البلطجة
18- جيب خمسة ستة متفق معاهم من اصحابك وانزل فيهم ضرب في وسط الشارع عشان كله يكش منك وضرب بقي زي الافلام الهندي باصوات ياااااااع بممممم
19- ممكن لو انت واطي تحط موس في بقك وبلاش المدرسة السيس الجديدة اللي بيحطوا صاعق كهربا..بس لو جيت تتطلع الموس وعورك كله هيعرف انك اصلا سيس متنكر في زي بلطجي
20- حاول تاخد في ايدك رهينة زي فيلم ابراهيم الابيض وفي وسط الشارع تمسكه وتعلم عليه وتقول "اهوووو عايزين كمان اهووو"
21- خلي ليك شعار مميز تختم بيه علي الضحايا بتوعك مثلا تعلم علي مؤخرتهم بسيفك زي زورو
22- ارمي عود الكبريت ببطئ ويبقي المشهد من وراك نار بتولع وانت ماشي بثقة قدام الحريق زي الافلام العربي الهندي او زي واحد من الناس
23- اصبغ حواجبك بلون تاني غير شعرك وياريت لو احمر وتبقي اصلع في نفس الوقت تبقي شرير كيك
24- حد علي جرح في راس ضحيتك بارود وولعه عشان الجرح يلم زي احمد السقا في فيلم الجزيرة
25- افتح شنطتك قدام كمين وارمي اللي فيها وقول "دي حتة حشيش ملناش دعوة بيها" زي احمد زكي
26- املا اوضتك بصورة غسان مطر والمليجي وتوفيق الدقن
وياريت اكون وضحتلكم ازاي تبقي شريك كيك تاني ..